
Text rozhodnutia
Súd: Krajský súd Bratislava Spisová značka: 3Cob/54/2015 Identifikačné číslo súdneho spisu: 1213230412 Dátum vydania rozhodnutia: 05. 10. 2016 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2016:1213230412.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Eleny Ondrišovej a sudcov JUDr. Miroslavy Janečkovej a Mgr. Štefana Zelenáka v právnej veci žalobcu Wüstenrot poisťovňa, a.s., Karadžičova 17 Bratislava, IČO: 31 383 408, zastúpeného advokátom Mgr. Miroslavom Vilímom proti žalovanému LACARDI ESTATE s. r. o., Vlčie Hrdlo 1037 Bratislava, IČO: 44 328 893 o zaplatenie 165,75 EUR s príslušenstvom a o odvolaní žalovaného proti rozsudku Okresného súdu Bratislava II v Bratislave č.k. 24Cb/64/2014-44 zo dňa 17.9.2014, jednohlasne takto r o z h o d o l : Krajský súd v Bratislave rozsudok Okresného súdu Bratislava II v Bratislave č.k. 24Cb/64/2014-44 zo dňa 17.9.2014 p o t v r d z u j e . Žalobcovi priznáva plnú náhradu trov odvolacieho konania. o d ô v o d n e n i e : 1. Napadnutým rozsudkom súd prvého stupňa uložil žalovanému povinnosť zaplatiť žalobcovi sumu 165,75 EUR s 9%-tným ročným úrokom z omeškania od 18.12.2010 do zaplatenia a ďalej náhradu trov konania v sume 16,50 EUR a trov právneho zastúpenia v sume 88,15 EUR do troch dní od právoplatnosti rozsudku na účet právneho zástupcu žalobcu. V odôvodnení rozsudku uviedol, že medzi žalobcom ako poistiteľom a žalovaným ako poistníkom bola dňa 15.2.2010 uzavretá v písomnej forme poistná zmluva č. 1060470199 o poistení zodpovednosti za škodu spôsobenú prevádzkou motorového vozidla továrenskej značky DODGE, evidenčné číslo BA 011 SM, ktorej neoddeliteľnou súčasťou boli Všeobecné poistné podmienky pre povinné zmluvné poistenie zodpovednosti za škodu spôsobenú prevádzkou motorového vozidla a Aktuálny zoznam asistenčných služieb so začiatkom poistenia dňa 16.2.2010 o 00.00 hod.. Predmetná poistná zmluva obsahovala dohodu zmluvných strán o výške poistného 4 x 49,75 EUR ročne, t.j. 199,- EUR, ktoré bolo splatné ročne so štvrťročnými splátkami. Predmetnú poistnú zmluvu za žalovaného uzavrel Ladislav Varga ako osoba oprávnená konať v mene žalovaného - konateľ, pričom v predmetnej poistnej zmluve je uvedené, že poistník je zároveň držiteľom motorového vozidla. Po vyhodnotení výsledkov vykonaného dokazovania dospel súd k záveru, že medzi účastníkmi konania bola v písomnej forme uzavretá platná poistná zmluva o poistení zodpovednosti za škodu spôsobenú prevádzkou motorového vozidla. Na jej základe žalobca riadne splnil svoju zmluvnú povinnosť poisťovateľa, avšak naproti tomu žalovaný riadne a včas nesplnil svoju zmluvnú povinnosť uhradiť žalobcovi poistné v dohodnutej výške a v dohodnutej lehote splatnosti, v dôsledku čoho došlo ku zániku predmetnej poistnej zmluvy a ku vzniku nároku žalobcu na úhradu dlžného poistného v sume 165,75 EUR spolu s príslušenstvom predstavujúcim zákonné úroky z omeškania. Obranu žalovaného obsiahnutú v odpore proti platobnému rozkazu súd vyhodnotil ako skutkovo i právne irelevantnú, a to vzhľadom na jednoznačný obsah predmetnej poistnej zmluvy uzavretej v mene žalovaného osobou oprávnenou v tom čase konať v mene žalovaného v zmysle zápisu v obchodnom registri. Súčasne súd v zmysle § 142 ods. 1 O.s.p. určil povinnosť žalovaného nahradiť strane žalobcu trovy konania v sume 104,65 EUR pozostávajúce zo súdneho poplatku v sume 16,50 EUR a z trov právneho zastúpenia v sume 88,15 EUR za tri úkony právnej pomoci po 16,60 EUR (prevzatie a príprava veci, podanie žaloby na súd, písomné podanie vo veci samej zo dňa 20.2.2014), dvakrát režijný paušál po 7,81 EUR, jedenkrát režijný paušál po 8,04 EUR a daň z pridanej hodnoty v sadzbe 20% zo sumy 73,46 EUR v celkovej výške 14,69 EUR. 2. Proti tomuto rozsudku podal včas odvolanie žalovaný navrhujúc ho zrušiť a vec vrátiť súdu prvej inštancie na ďalšie konanie. Vytýkal súdu prvej inštancie, že nezistil dostatočne skutkový stav, keď mal skúmať nie len to, kto zmluvu uzavrel, ale tiež to, kto bol v čase uzatvorenia poistnej zmluvy skutočným vlastníkom vozidla. Uviedol, že ak by to bol urobil, zistil by, že skutočným vlastníkom vozidla v čase podpisu zmluvy nebol žalovaný a preto žalovaný žiada, aby povinnosť zaplatiť spornú sumu bola uložená majiteľovi vozidla. 3. Žalobca označil odvolanie za účelovo podané a preto ho navrhol odmietnuť. 4. Poľa § 470 ods. 1 zák. č. 160/2015 Z.z., ak nie je ustanovené inak, platí tento zákon aj na konania začaté predo dňom nadobudnutia jeho účinnosti. 5. Odvolací súd prejednal vec podľa § 379 a § 385 ods. 1 a contrario zák. č. 160/2015 Z.z. bez nariadenia pojednávania a dospel k záveru, že napadnutý rozsudok je vecne správny, keď súd prvej inštancie dostatočne zistil skutkový stav, správne vyhodnotil vykonané dôkazy a vec posúdil správne po právnej stránke. 6. Podľa § 387 ods. 2 zák. č. 160/2015 Z.z., ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. 7. Odvolací súd sa v celom rozsahu stotožnil so závermi súdu prvého stupňa a to z dôvodov uvedených v odôvodnení napadnutého rozsudku, s ktorými sa odvolací súd v celom rozsahu stotožnil a vzhľadom na zásadu hospodárnosti nepovažuje za potrebné tieto opakovať a preto napadnutý rozsudok ako vecne správny podľa § 387 ods. 1 zák. č. 160/2015 Z.z. potvrdil. 8. Podľa § 3 ods. 1 zák. č. 381/2001 Z.z., povinnosť uzavrieť poistnú zmluvu má pri tuzemskom motorovom vozidle ten, kto je ako držiteľ motorového vozidla zapísaný v dokladoch vozidla alebo ten, kto je v dokladoch vozidla zapísaný ako osoba, na ktorú sa držba motorového vozidla previedla, v ostatných prípadoch ten, kto je vlastníkom motorového vozidla alebo jeho prevádzkovateľom. Ak na motorové vozidlo je uzatvorená nájomná zmluva s právom kúpy prenajatej veci, povinnosť uzavrieť poistnú zmluvu má nájomca. 9. Odvolací súd nepovažoval za dôvodnú v podstatne jedinú konkrétnu námietku uvedenú v odvolaní, že súd prvej inštancie mal zisťovať, kto bol v čase uzatvorenia poistnej zmluvy vlastníkom vozidla. Z citovaného ustanovenia nepochybne vyplýva, že zákon neukladá povinnosť uzavrieť poistnú zmluvu výlučne vlastníkovi vozidla a preto z hľadiska uplatňovaného nároku , je skutočnosť, ak by aj žalovaný nebol vlastníkom vozidla právne bezvýznamné. Žalovaný bol v poistenej zmluve zo dňa 15.2.2010 označený ako poistník a súčasne ako držiteľ motorového vozidla, skutočnosť ktorú ani žalovaný nenamietal a preto jeho námietku považoval odvolací súd za nedôvodnú. 10. Žalobca bol v odvolacom konaní úspešný, vznikol mu preto podľa § 396 ods. 1 v spojení s § 262 a 255 ods. 1 zák. č. 160/2015 Z.z. nárok na náhradu jeho trov v celom rozsahu, pričom o výške náhrady rozhodne podľa § 262 ods. 2 zák. č. 160/2015 Z.z. súd prvej inštancie. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.).V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

